Publication: Magyar Közlöny
Issue: MK-2001-28 (Year: 2001, Number: 28)
Era: 1990-2004
Section: [3. számú melléklet a 26/1997. (VII. 10.) MKM rendelethez]
Paragraph Index: 130

g) a szöveg értelmezése, a nyilvánvaló (explicit) és a rejtett (implicit) szándékainak, üzeneteinek felismerése. Cél Az olvasástanításnak az a célja, hogy a tanuló idegen nyelven is képessé váljon önállóan, tanári vagy egyéb segédlet nélkül saját érettségének és érdeklődésének megfelelő ismeretekhez, információkhoz és élményekhez jutni, még pedig úgy, hogy mind olvasási tempójában, mind szövegértésében egyre inkább megközelítse az átlagos anyanyelvi olvasó teljesítményét. A tanulónak középiskolai tanulmányai befejezése előtt el kell jutnia addig, hogy az idegen nyelven való olvasást természetes szükségletének tekintse, és kulturális kíváncsiságának megfelelően válogatni tudjon az idegen nyelvű szövegek közül. B1 szinten A tanuló legyen képes — néma olvasással, a saját tempójával, a szövegre figyelve feldolgozni az olvasott szöveget, — hibátlanul, folyékonyan, helyes kiejtéssel és intonációval felolvasni hangosan egy számára ismeretlen szöveget, még akkor is, ha az tartalmaz számára ismeretlen szavakat, — kiszűrni a lényeget, a lényeges információkat, egy bármilyen témájú olvasott szövegből, — megérti a szaktárgyakkal kapcsolatos magyarázatokat, ismerje az ehhez szükséges szakszókincset, — megérteni az idegen nyelvű szómagyarázatokat, — tanári segítséggel egynyelvű szótárt használni, — megérteni az idegen nyelvű nyelvtani magyarázatokat, ismeri az ehhez szükséges szakszókincset, — felismerni az alapvető stílusbeli különbségeket, — megérteni a személyes témájú leveleket, az abban leírt eseményeket, érzelmeket, kéréseket, és így levelezést folytatni, — egy 1-2 oldalas szövegben meglelni a rejtett információkat, és a szöveg egyes részeiben talált információkkal képes különböző feladatok teljesítésére, — megtalálni a számára fontos információt különböző hétköznapi dokumentumokban, újságokban (pl. prospektusok, műsorismertetők, menetrendek stb.), — megérteni egy köznapi témájú újságcikket, megtalálni benne a jelentősebb pontokat, — megérteni az egyszerűbb eszközökhöz vagy gyógyszerekhez kapott használati utasításokat. 2001/28/II. szám B2 szinten A tanuló legyen képes — felolvasni normál tempóban, kifejező olvasással (folyékonyan, helyes kiejtéssel és intonációval) jelenkori, ismeretlen szöveget is, — értelmező olvasással (néma olvasás mellett) 1-2 oldalas közepesen nehéz szöveg lényegi kiemelésére, — felismerni nehézség nélkül bármely szövegkörnyezetben is a tanult, bonyolultabb nyelvtani elemeket, — újságok, folyóiratok általános témájú, könnyebb ismeretterjesztő cikkek globális megértésére, és tudja az olvasottakat értelmezni, — szótár segítségével értelmezni nehéz szöveget is, — az egynyelvű szótár használatára, — különböző stílusrétegekbe tartozó szövegek megértésére, és azokat pontosan tudja értelmezni. C1 szinten E készség fejlesztésére 11—12. osztályban összesen kb. 50 tanítási óra fordítható, melyet kb. 200 óra iskolán kívüli tevékenységgel szükséges kiegészíteni. A tanuló legyen képes — a 12. (illetve 13.) osztály végére az anyanyelvi beszélőhöz hasonlóan első olvasásra, automatikusan megérteni mindenfajta könnyű, tényközlő és megjelenítő szöveget, — terjedelemtől függetlenül felismerni és értelmezni közepesen nehéz, összetett szövegek tartalmi, formai és stiláris sajátosságait, — megfelelő olvasási stratégiák birtokában önállóan (iskolán kívül) feldolgozni a legnehezebb, ismeretlen témáról szóló, gondolatilag és nyelvileg bonyolult, hosszú szövegeket is, — viszonylag rövid idő (2-3 hét) alatt végére érni egy-egy házi olvasmánynak (novellának, regénynek, drámának, tudományos írásnak, tanulmánynak), — felismerni az egyes szövegfajtákat, s értelmezni ezek tartalmi és formai összefüggéseit, — következtetni a szövegek funkciójára, az írói szándékra, az idegen nyelvű szövegek anyanyelvétől eltérő kulturális sajátosságaira. Szövegfajták A tanulónak a tanulási folyamat során legyen módja behatóan foglalkozni a következő szövegfajtákkal: — nem köznyelvi szövegek (ifjúság nyelve, szleng stb.), — nyelvészeti, nyelvművelési szövegek, — egynyelvű szótárak és lexikonok szócikkei, — intelligenciatesztek, rejtvények, — politikai nyilatkozatok, retorikus szövegek, — hivatalos szövegek (jegyzőkönyv, beszámoló), — tudományos ismeretterjesztő írások, — polemizáló, okfejtő újságcikkek, — szövegelemzések, kommentárok, — rövidebb irodalmi és történelmi esszék, — hosszabb elbeszélések, drámák és regények, — hosszabb gondolati költemények, — humoreszkek, ironikus szövegek. A tanulónak legyen módja megismerkedni a következő szövegfajtákkal: — hosszabb értekezés, tanulmány, — monográfia, dokumentumregény, — jogszabály, törvény (Alkotmány), — speciális szakmai szövegek (filozófiai, orvosi, közgazdasági, művészeti stb.), — speciális szabadidős tevékenységhez köthető szöveg (sport, színjátszás, kertépítés stb.), — szójátékokra épülő szövegek, bravúrversek, — nyelvjárási szövegek. 2001/28/II. szám Lehetséges mérési követelmények A tanulók olvasásértését középiskolai tanulmányaik befejezésekor — több nemzetközi felsőfokú nyelvvizsgához és a jelenlegi közös idegen nyelvi érettségi-felvételi vizsgához hasonlóan — 30 perces vizsga keretében kell megmérni. A vizsga az alábbiakhoz hasonló elemekből állhat: — kb. 60 soros közepesen nehéz, problémaközpontú, autentikus szöveg megértése (különböző olvasásértést vizsgáló feladatok megoldása), a szöveg tartalmával, értékítéletével és formai sajátosságaival való konfrontáció, vagy — 1-2 oldalas irodalmi szöveg elolvasása után az aláhúzott szövegrészek magyarázata; az írói eszközök felismerése és stiláris funkciójának megnevezése, vagy — 2-3 különböző stílusú, de tartalmilag rokon, 15—30 soros szöveg elolvasása és összehasonlítása.

Source: https://magyarkozlony.hu/hivatalos-lapok/34145cd25f9aa7ec2c8d6c5ee639013ee7e5234a/dokumentumok/c584b63fa3f2af6403fc7b320a4aba8f77c332a0/letoltes